《上王右司三十韵》
宋代·赵善括

丱角从亲后，抠衣拱座隅。
辞章窥雅制，翰墨景良模。
零露哀先德，青云激壮图。
暌违十五载，流落二三孤。
蹇涩凭乡荐，崎岖达上都。
芝眉重晤对，桂籍偶叨踰。
劳苦温言重，开明鄙性迂。
一雷初绾绶，千里遇分符。
琴浦催科拙，澄江德政殊。
美瓜滋灌水，良醖寄兵厨。
社雁惊飞楚，边鸿不到吴。
色辞思益远，忧患痛多虞。
风树亲难待，林泉誓与俱。
啼号真有累，韁锁复相拘。
华节来临镇，荒城获走趋。
二天蒙芘覆，半载幸驰驱。
郡政惭轓盖，民歌愧袴襦。
深期展四体，宁复顾微躯。
厚意平生在，高风振古无。
亲依方款密，聚散忽须臾。
鷁首浮仙路，乌台接禁涂。
苕溪虽近甸，宣室赖嘉谟。
德盛应难外，民思觊少苏。
甘泉跻法从，膏泽下寰区。
自叹如巢幕，人怜数守株。
寸心随履舄，只影在江湖。
鸟倦一枝稳，龙须大手屠。
闲情验蕉鹿，浩思忆莼鲈。
已困三眠茧，还穷五技鼯。
枫宸清问处，回首念疏愚。

作者简介：赵善括，历史人物，字无咎，号应斋居士，江西隆兴（今江西南昌）人。生卒年不详，主要活动时间在孝宗朝，尝登进士第。乾道七年(1171)知常熟县，后通判平江府。淳熙六年(1179)知鄂州，后罢免；淳熙十六年差知常州。著有《应斋杂著》6卷。杨万里为之序。赵善括能诗文，所作奏议，颇切中时弊。曾与洪迈、章甫、辛弃疾等人诗词唱和,而和辛弃疾酬唱者尤多,有一部分词作近于辛词。《□村丛书》收《应斋词》48首，《全宋词》收49首。